Приютих в косите си цветчета лайка

Приютих в косите си цветчета лайка

и на вятъра задъхания бяг.

Колко бели, чисти са и колко малки,

та дори и аз оставам малка с тях...

И добра. Невинна. Доверчива. Вярна.

И разбираща на птиците смеха.

Необичала. Нестрадала. Но тайно

сътворила в себе си красив света.

И криле на птици имам, вместо плитки.

Вместо с трепети човешки- с птичи глас

то- сърцето ми лудешко- бързо бие.

Даже по сърце съм друга, чудна аз!

Мога като летен цвят да разцъфтявам,

да догонвам вятъра в задъхан бяг.

В синята зеница на небето плавам

и в зората нова се прераждам пак.

Приютих в косите си цветчета лайка

и в забързания, морен, прашен град

си останах чиста и невинна. Малка.

Доверчива. Вярна. И добра.